รัฐบาลไทย-ข่าวทำเนียบรัฐบาล-มท. และ พม. ชี้แจงข้อร้องเรียนการขอทำบัตรประชาชนไม่คืบหน้า ทำให้ไม่ได้ฉีดวัคซีนโควิด-19
วันจันทร์ที่ 20 กันยายน 2564
มท. และ พม. ชี้แจงข้อร้องเรียนการขอทําบัตรประชาชนไม่คืบหน้า ทําให้ไม่ได้ฉีดวัคซีนโควิด-19
นายอําเภอเมืองหนองบัวลําภู ตรวจสอบแล้ว พบว่าหญิงชราดังกล่าว ไม่มีพยานหลักฐานและพยานบุคคลที่เพียงพอ จึงให้จัดทําทะเบียนประวัติเป็นบุคคลประเภท 0 ก่อน ซึ่งจะทําให้มีสิทธิด้านการรักษาพยาบาลจากภาครัฐ และเข้ารับการฉีดวัคซีนโควิด-19 ได้
จากกรณี อาสาสมัครสาธารณสุขหมู่บ้าน ต.บ้านพร้าว อ.เมือง จ.หนองบัวลําภู ร้องเรียนผ่านสื่อฯ ว่าพบหญิงชราวัย 71 ปี มีสภาพความเป็นอยู่ที่ยากลําบาก เนื่องจากไม่ได้รับสวัสดิการใดๆ จากภาครัฐ เพราะไม่มีบัตรประชาชน ทั้งที่เคยยื่นขอทําบัตรไปแล้วกว่า 8 ปี และยิ่งเมื่อสถานการณ์แพร่ระบาดของเชื้อไวรัสโควิด-19 รุนแรงขณะนี้ การไม่มีบัตรประชาชน จึงส่งผลให้หญิงชราดังกล่าว ไม่สามารถเข้ารับวัคซีนโควิดฯ ได้ ทั้งที่เป็นกลุ่มเป้าหมายที่ต้องได้รับวัคซีนในลําดับแรกนั้น
วันที่ 19 กันยายน 2564 นายธนาคม จงจิระ อธิบดีกรมการปกครอง กระทรวงมหาดไทย กล่าวชี้แจง ดังนี้
หลักเกณฑ์และเงื่อนไข
1. คนสัญชาติไทยไม่มีชื่อในทะเบียนบ้าน เพราะตกสํารวจตรวจสอบทะเบียนราษฎร พ.ศ. 2499 สามารถขอเพิ่มชื่อเข้าในทะเบียนบ้าน โดยยื่นคําร้องต่อนายทะเบียนแห่งท้องที่ที่มีภูมิลําเนาอยู่
2. การขอมีบัตรประจําตัวประชาชน ต้องเป็นบุคคลสัญชาติไทยอายุตั้งแต่ 7 ปีบริบูรณ์ แต่ไม่เกิน 70 ปีบริบูรณ์ และมีชื่อในทะเบียนบ้าน ทั้งนี้ บุคคลอายุเกิน 70 ปี และบุคคลที่ได้รับยกเว้นตามกฎหมาย เช่น บุคคลพิการ ฯลฯ จะขอมีบัตรก็ได้
การแก้ไขปัญหา ปค. (ศูนย์ประสานงานเพื่อสนับสนุนการแก้ไขปัญหาคนไทยที่มีปัญหาสถานะทางทะเบียน) ได้ตรวจสอบข้อเท็จจริงดังกล่าว เพื่อเร่งรัดให้ความช่วยเหลือเป็นการเร่งด่วน ดังนี้
1. การแก้ไขปัญหาในเชิงรุก โดยในวันนี้ (วันเสาร์ที่ 18 กันยายน 2564) นายอําเภอเมืองหนองบัวลําภู และเจ้าหน้าที่ที่เกี่ยวข้องได้เดินทางลงพื้นที่เพื่อรับคําร้องขอเพิ่มชื่อเข้าในทะเบียนบ้าน สอบสวนพยานบุคคล ที่น่าเชื่อถือ และรวบรวมหลักฐานเสนอต่อนายอําเภอ เพื่อพิจารณา
2. เมื่อนายอําเภอพิจารณาแล้ว พบว่า พยานหลักฐานและพยานบุคคลไม่เพียงพอที่จะเชื่อว่าบุคคลดังกล่าวเป็นบุคคลสัญชาติไทย จึงได้พิจารณาให้จัดทําทะเบียนประวัติเป็นบุคคลประเภท 0 และได้นัดหมายให้นางบุญฯ เดินทางมาถ่ายบัตรประจําตัวบุคคลที่ไม่มีสถานะทางทะเบียน เพื่อใช้เป็นหลักฐานแสดงตน ในวันพรุ่งนี้ (วันอาทิตย์ที่ 19 กันยายน 2564) เวลา 09.00 น. ณ สํานักทะเบียนอําเภอเมืองหนองบัวลําภู ต่อไป
อย่างไรก็ตาม หากนางบุญฯ มีพยานหลักฐานที่น่าเชื่อถือเพิ่มเติมที่สามารถยืนยันสถานะสัญชาติไทย ย่อมใช้เป็นหลักฐานเปลี่ยนแปลงสถานะจากบุคคลที่ไม่มีสถานะทางทะเบียน (ประเภท 0) เป็นบุคคลสัญชาติไทยต่อไปได้ ทั้งนี้ การจัดทําทะเบียนประวัติเป็นบุคคลประเภท 0 จะทําให้นางบุญฯ มีสิทธิด้านการรักษาพยาบาลจากภาครัฐ และสามารถเข้ารับการฉีดวัคซีนโควิด-19 ได้
การติดตามให้ความช่วยเหลือ ปค. (ศูนย์ประสานงานฯ) จะได้ติดตามเรื่องการให้ความช่วยเหลือ นางบุญ ชามัด จนกว่าการแก้ไขปัญหาจะแล้วเสร็จ และรายงานความคืบหน้าให้ทราบต่อไป
นายอนุกูล ปีดแก้ว รองปลัดกระทรวงการพัฒนาสังคมและความมั่นคงของมนุษย์ ในฐานะโฆษกกระทรวงการพัฒนาสังคมและความมั่นคงของมนุษย์ กล่าวชี้แจง ดังนี้
1. สํานักงานพัฒนาสังคมและความมั่นคงของมนุษย์จังหวัดหนองบัวลําภู ได้ตรวจสอบข้อเท็จจริงพบว่า หญิงชราดังกล่าว ไม่ได้ประกอบอาชีพ ไม่มีรายได้ และไม่สามารถเข้าถึงสิทธิและสวัสดิการภาครัฐ เนื่องจากไม่มีบัตรประจําตัวประชาชน ปัจจุบันอาศัยอยู่กับหลานสาวและหลานเขย ทั้งสองประกอบอาชีพรับจ้างทั่วไป ครอบครัวไม่มีที่อยู่อาศัยเป็นของตนเอง ที่อยู่อาศัยไม่มั่นคง และไม่มีที่ดินทํากิน รายได้หลักของครอบครัวมาจากการทํางานประกอบชีพรับจ้างทั่วไป มีบัตรสวัสดิการแห่งรัฐของหลานสาวและหลานเขย เดือนละ 3,000 บาท โดยผู้นําชุมชน และชาวบ้านช่วยสร้างบ้าน เพื่อเป็นที่อยู่อาศัย ส่วนเรื่องการขอบัตรประจําตัวประชาชนทางผู้นําชุมชนเคยได้ประสานไปที่อําเภอเมืองหนองบัวลําภู ประมาณ ปี 2558-2559
2. นายประยูร อรัญรุท นายอําเภอเมืองหนองบัวลําภู ลงพื้นที่เยี่ยมผู้ประสบปัญหาและครอบครัว เพื่อสอบถามความต้องการการรับวัคซีนป้องกันโรคโควิด – 19 โดยหญิงชราดังกล่าว ตอบว่า "ไม่ต้องการรับวัคซีน เพราะกลัววัคซีน กลัวเจ็บ และภูมิต้านทานไม่พอ เพราะแก่แล้ว” ส่วนเรื่อง การขอบัตรประจําตัวประชาชน ทางนายอําเภอแจ้งว่าจะพิจารณาหาแนวทางช่วยเหลือต่อไป
แนวทางการแก้ไขปัญหา สํานักงานพัฒนาสังคมและความมั่นคงของมนุษย์จังหวัดหนองบัวลําภู ลงพื้นที่ร่วมกับนายอําเภอเมือง จังหวัดหนองบัวลําภู และสํานักงานสาธารณสุขจังหวัดหนองบัวลําภู โดยกําหนดการให้ความช่วยเหลือ ดังนี้
วันที่ 18 กันยายน 2564 ปลัดอําเภอเมืองหนองบัวลําภู ลงพื้นที่สอบประวัติ นางบุญฯ เพื่อเสนอขอบัตรประจําตัวประชาชน ณ บ้านผู้ใหญ่บ้านหมู่ 3 ตําบลบ้านพร้าว อําเภอเมืองหนองบัวลําภู
วันที่ 19 กันยายน 2564 ผู้ใหญ่บ้านหมู่ 3 บ้านโคกม่วย จะพานางบุญฯ ไปทําบัตรประจําตัวบุคคลที่ไม่มีสถานะทางทะเบียน (บัตรเลข 0) ณ ที่ว่าการอําเภอเมืองหนองบัวลําภู
วันที่ 20 กันยายน 2564 สํานักงานสาธารณสุขจังหวัดหนองบัวลําภู จะดําเนินการฉีดวัคซีนป้องกันโรคโควิด-19 ณ โรงพยาบาลหนองบัวลําภู
สํานักงานพัฒนาสังคมและความมั่นคงของมนุษย์จังหวัดหนองบัวลําภู ได้ช่วยเหลือเฉพาะหน้า โดยมอบเงินสงเคราะห์ผู้ประสบปัญหาทางสังคมกรณีฉุกเฉิน จํานวน 3,000 บาท
สําหรับการออกบัตรประจําตัวประชาชน อําเภอเมืองหนองบัวลําภู จะส่งตัวนางบุญฯ พร้อมญาติไปตรวจดีเอ็นเอ หากผลตรวจมีผลว่ามีความสัมพันธ์เป็นญาติกัน ทางอําเภอจะดําเนินการเพิ่มชื่อและออกบัตรประชาชนในฐานะคนสัญชาติไทยต่อไป
สําหรับกรณีกลุ่มเปราะบางและประชาชนประสบปัญหาทางสังคมและได้รับความเดือดร้อนจากผลกระทบของโควิด-19 สามารถติดต่อขอความช่วยเหลือได้ที่
1) ศูนย์ช่วยเหลือสังคม สายด่วน พม. โทร. 1300 บริการ 24 ชั่วโมง
2) สายด่วนคนพิการ โทร. 1479 บริการ 24 ชั่วโมง
3) สํานักงานพัฒนาสังคมและความมั่นคงของมนุษย์จังหวัด และ อาสาสมัครพัฒนาสังคมและความมั่นคงของมนุษย์ (อพม.) ในพื้นที่